
1.Školský vzdelávací program : Zvedavé očká
Zvedavosť  detí je spojená s učením, kreativitou a rozvojom.

2.Poslanie školy a ciele výchovy a vzdelávania
Poslaním našej materskej školy je vytvárať deťom bezpečné, podnetné a prijímajúce prostredie, v ktorom sa každé dieťa rozvíja podľa svojich individuálnych možností a vlastným tempom, osvojuje si základy zdravého životného štýlu a kladný vzťah k prírode a do života vstupuje ako samostatná, zvedavá a sebavedomá osobnosť pripravená na úspešný vstup do základnej školy.
V nadväznosti na poslanie a zameranie školy a na závery autoevalvácie sme si stanovili tieto vlastné ciele: 
· podporovať u dieťaťa kladný a zodpovedný vzťah k prírode prostredníctvom priameho pozorovania, skúmania a starostlivosti o najbližšie životné prostredie;
·  upevňovať u dieťaťa návyky zdravého životného štýlu – radosť z pohybu, zdravú výživu, hygienu a ochranu vlastného zdravia; 
· rozvíjať u dieťaťa poznávacie procesy, zvedavosť a schopnosť riešiť problémy vlastnou skúsenosťou a bádaním;
·  rozvíjať u dieťaťa zdravé sebavedomie, samostatnosť a sebaobslužné zručnosti; podporovať u dieťaťa schopnosť spolupracovať, rešpektovať dohodnuté pravidlá a budovať priateľské vzťahy v kolektíve rovesníkov; 
· rozvíjať u dieťaťa komunikačné a predčitateľské zručnosti a potešenie z jazyka, rozprávania a kníh;
·  rozvíjať u dieťaťa elementárne matematické predstavy a logické myslenie v každodenných situáciách;
·  rozvíjať u dieťaťa tvorivosť a estetické cítenie prostredníctvom hudobných, výtvarných a dramatických činností;
·  podporovať u dieťaťa základy digitálneho a informatického myslenia veku primeraným spôsobom






Zameranie  materskej školy
 Objavovanie a zážitkové učenie – deti sa učia prostredníctvom hry, pokusov, pozorovania a vlastných skúseností. 
· Motto: „Objavujeme svet hrou a zážitkom.“ 
 Príroda a región – využitie okolitej prírody, poznávanie ročných období, tradícií a života na vidieku. 
· Motto: „Rastieme s prírodou a poznávame svoj kraj.“ 
  Rozvoj zvedavosti a samostatnosti – podpora prirodzenej detskej zvedavosti, tvorivosti a schopnosti riešiť jednoduché situácie. 
· Motto: „Každý deň objavujeme, tvoríme a rastieme.“ 
 Komunita a spolupráca – keďže škola spája deti zo štyroch obcí,  zdôrazňujeme priateľstvo, rešpekt a budovanie vzťahov. 
· Motto: „Spolu tvoríme miesto plné priateľstva a objavov.“ 
  Celostný rozvoj dieťaťa – vyvážený rozvoj pohybových, jazykových, sociálnych, emocionálnych a poznávacích schopností. 
· Motto: „Každé dieťa je jedinečné a rozvíja sa vlastným tempom.“

3. Stupeň vzdelania, ktorý dosiahne absolvovaním školského vzdelávacieho programu
Stupeň vzdelania, ktorý poskytuje naša materská škola, je totožný so stupňom vzdelania uvedeným v § 16 ods. 2 školského zákona – predprimárne vzdelanie, ktoré dieťa získa absolvovaním posledného roka vzdelávacieho programu odboru vzdelávania v materskej škole


4. Dĺžka dochádzky a formy výchovy a vzdelávania

Dochádzka detí do materskej školy je spravidla niekoľkoročná – väčšina detí navštevuje materskú školu tri roky. Posledný rok pred plnením povinnej školskej dochádzky je predprimárne vzdelávanie pre dieťa povinné. Výchova a vzdelávanie sa uskutočňuje celodennou formou (§ 28 ods. 2 školského zákona). Všetky triedy materskej školy sú s celodennou výchovou a vzdelávaním; na základe žiadosti zákonného zástupcu škola poskytuje aj poldennú formu výchovy a vzdelávania.

5.Učebné osnovy
Učebnými osnovami školského vzdelávacieho programu sú vlastné obsahové celky vypracované v rozsahu vzdelávacích štandardov Štátneho vzdelávacieho programu pre predprimárne vzdelávanie v materských školách, doplnené o priebežne plnené výkonové štandardy. Prierezovo sa v nich uplatňujú princípy inkluzívneho vzdelávania a stratégia digitálnej transformácie.
ZVEDAVÉ OČKÁ
	Mesiac
	Obsahové celky
	Témy

	September
	UŽ CHODÍME DO ŠKÔLKY
	Vitajte v škôlke
Ja a moja rodina
Čarovné slovíčka a pozdravy
Bezpečne na ceste do MŠ

	Október
	JESENNÉ TAJOMSTVÁ
	Farby jesene
Košík plný plodov – ovocie a zelenina
Jeseň v lese
Časové vzťahy
Jeseň života – mesiac úcty k starším

	November
	ŽIJEME ZDRAVO
	Zdravé a nezdravé potraviny
Ľudské telo
Evička nám ochorela
Čím budem, keď vyrastiem

	December
	TEŠÍME SA NA VIANOCE
	Vítame ťa Mikuláš
Chystáme sa na Vianoce
Vôňa Vianoc

	Január
	BIELA KRAJINA
	Zimička k nám zavítala
Staráme sa o zvieratka v zime - vtáčiky
Zimné športy
Fašiangový čas

	Február
	SVET OKOLO NÁS
	Pokusy objavovaním
Spievam si, je mi veselo
Mediálny svet
Vesmír a hviezdy

	Marec
	ROZPRÁVKOVÉ KRÁĽOVSTVO
	Moja najmilšia kniha
Z rozprávky do rozprávky
Príroda sa zobudila
Zvieratká a ich mláďatká

	Apríl
	PRÍRODA SA PREBUDILA
	Veľká noc prichádza
Veselá Veľká noc
Od semienka k rastlinke
Múdra hlavička

	Máj
	MÁJ LÁSKY ČAS
	Objavovanie lesa
Moja rodina – moja najdrahšia mamina
Príroda v okolí vodných tokov
Záhradné a lúčne kvety
Výlet ku chrobáčikom a vtáčikom

	Jún
	TEŠÍME SA NA LETO
	Olympiáda zdravia
Farby a vône leta
Exotické zvieratá
Cestujeme po Slovensku, po svete



Stratégie sú formulované ako spoločný postup učiteliek celej školy; pri jednotlivých celkoch sa z neho vyberá:
· hra a hrové činnosti (voľné aj didaktické hry);
· riadený rozhovor a komunitný kruh;
·  zážitkové učenie a modelovanie pozitívneho správania učiteľkou;
·  bádateľsky orientované činnosti – pozorovanie, vyslovovanie predpokladov, skúmanie pokusom a omylom, kategorizovanie, empirická komunikácia (argumentácia vlastnou skúsenosťou);
·  experimentovanie a manipulácia s predmetmi; projektové a kooperatívne činnosti; dramatizácia, rolové a námetové hry; 
· práca s detskou knihou a textom (hlasné čítanie, práca s ilustráciou, dialóg nad textom); hudobné a hudobno-pohybové činnosti; výtvarné, pracovné a konštrukčné činnosti; pohybové hry a zdravotné cvičenia;
·  práca s digitálnymi a programovateľnými pomôckami (veku primerane);
·  diferencované a individualizované úlohy (rešpektovanie tempa a potrieb dieťaťa); vychádzky, exkurzie a spolupráca s rodičmi a inštitúciami


Spoločné učebné zdroje (repertoár pre celú školu)
· detská umelecká aj náučná literatúra, encyklopédie, detské časopisy, obrázkové knihy; didaktické pomôcky a hry, manipulačný materiál, pracovné listy; 
· Orffov inštrumentár a hudobné nahrávky;
·  výtvarný a pracovný materiál, prírodniny;
·  telovýchovné náčinie; 
· digitálne pomôcky – interaktívna tabuľa/projektor, tablet s veku primeranými aplikáciami, programovateľná hračka (napr. Bee-Bot/Blue-Bot), detská lupa/digitálny mikroskop, fotoaparát, digitálne štipce
·  interiér a exteriér materskej školy a jej širšie okolie;
·  ľudské zdroje – pedagogickí a odborní zamestnanci, rodičia, prizvaní odborníci;  
Priebežné výkonové štandardy (plnia sa denne, počas celej dochádzky)
 Tieto štandardy sa nezaraďujú do konkrétneho celku – dosahujú sa každodenne vo všetkých činnostiach:
· Má osvojené základné hygienické návyky;
·  ovláda základné sebaobslužné činnosti;
·  aktívne sa zúčastňuje na príprave stolovania, používa príbor a dodržiava čistotu pri stolovaní (Zdravie a pohyb); 
· Rešpektuje dohodnuté pravidlá spoločensky prijateľného správania; 
· volí vhodný pozdrav; 
· používa prosbu, poďakovanie a ospravedlnenie (Človek a spoločnosť – Základy etikety);
·  Pozná a dodržiava základné pravidlá správania účastníkov cestnej premávky týkajúce sa chodcov (Človek a spoločnosť – Dopravná výchova); 
· Presadzuje sa v hre spoločensky prijateľným spôsobom; 
· podelí sa o veci; nenásilne rieši konflikt;
·  poskytne iným pomoc (Človek a spoločnosť – Prosociálne správanie);
·  Aktívne a spontánne nadväzuje rečový kontakt s inými osobami;
·  pozná a dodržiava základné pravidlá vedenia dialógu (Jazyk a komunikácia)




6. Vyučovací jazyk

Vyučovacím jazykom materskej školy je štátny jazyk – slovenský jazyk (§ 12 školského zákona). Vyučovací jazyk je v zhode s rozhodnutím ministerstva školstva o zaradení školy do siete škôl a školských zariadení Slovenskej republiky a so zriaďovacou listinou.

7.Systém podpory detí v súlade s princípmi inkluzívneho vzdelávania 
Východiskový princíp
 Naša materská škola vytvára podmienky na to, aby sa každé dieťa prijaté do materskej školy nielen dieťa so ŠVVP – mohlo plnohodnotne zapojiť do výchovno-vzdelávacej činnosti a učiť sa spôsobom a tempom, ktoré rešpektujú jeho individuálne osobitosti, rozvojové možnosti, zdravotný stav a rodinné zázemie. Cieľom je prispôsobovať sa dieťaťu tak, aby sa dieťa nemuselo prispôsobovať materskej škole. 
Pedagogická podpora detí v triede
 Učiteľky uplatňujú diferencované činnosti (odstupňovanie náročnosti a rozsahu úloh), názorné a multisenzorické pomôcky, jasnú a predvídateľnú štruktúru dňa a pravidlá podporené piktogramami, prácu v menších skupinách, dostatok času a pozitívnu spätnú väzbu zameranú na pokrok dieťaťa. 
V praxi to znamená napríklad:
· využívanie obrázkového denného režimu,
·  piktogramy pravidiel triedy, 
· odstupňovanie náročnosti úloh,
·  individuálne vysvetlenie zadania, 
· práca vo dvojiciach alebo malých skupinách,
·  poskytovanie primeraného času na splnenie úlohy, 
· využívanie názorných pomôcok a manipulácie s predmetmi, vytváranie príležitostí na zažívanie úspechu. 
Individuálna podpora konkrétnych detí 
Na základe priebežného pozorovania, pedagogickej diagnostiky a vyjadrenia zariadenia poradenstva a prevencie sa dieťaťu poskytujú primerané podporné opatrenia, prípadne sa postupuje podľa individuálneho vzdelávacieho programu. Činnosti, pomôcky a ciele sa prispôsobujú aktuálnym potrebám dieťaťa.
 Podporný tím a odborní zamestnanci 
Škola podľa svojich podmienok zabezpečuje podporu prostredníctvom asistenta učiteľa a v spolupráci so zariadením poradenstva a prevencie; 

 Prijímajúca klíma a prevencia diskriminácie a segregácie 
Škola cielene buduje rešpektujúce vzťahy a klímu prijímajúcu všetky deti – spoločné pravidlá spolužitia, aktivity podporujúce akceptáciu odlišností a vzájomnú pomoc. Dôsledne predchádza akýmkoľvek formám diskriminácie a obzvlášť segregácii – deti sa neoddeľujú do osobitných skupín na základe pôvodu, zdravotného stavu, sociálneho zázemia ani iných znakov.
 Vlastný systém podpory 
Systém je založený na štyroch pilieroch:
1 včasnom rozpoznávaní individuálnych potrieb dieťaťa, 
2 diferenciácii výchovno-vzdelávacích činností,
3  spolupráci s rodičmi a zariadeniami poradenstva a prevencie,
4  vytváraní bezpečného, prijímajúceho prostredia, ktoré umožňuje plnohodnotnú účasť každého dieťaťa. 
8.Stratégia digitálnej transformácie vzdelávania
Vymedzenie a cieľ 
Digitálna transformácia v našej materskej škole je systematický a pedagogicky ukotvený proces zmysluplného začleňovania digitálnych technológií do výchovno-vzdelávacej činnosti v súlade s vývinovými osobitosťami detí. 
Cieľom je na veku primeranej úrovni podporovať u detí porozumenie základným javom digitálnej doby, rozvíjať pozitívne a zodpovedné postoje k digitálnym technológiám a budovať základy digitálneho a informatického myslenia prostredníctvom hry, objavovania, tvorivých činností a riešenia problémov – s využitím veku primeraných digitálnych aj nedigitálnych pomôcok. 
Celoškolský prístup a rovnováha
Základom je celoškolský, systematický prístup, ktorý zahŕňa zmenu pedagogických prístupov, podporu aktívneho učenia sa detí a dôraz na rovnováhu medzi digitálnymi a nedigitálnymi skúsenosťami. Digitálne technológie sa využívajú ako podporný nástroj učenia, nie ako náhrada priamej skúsenosti, pohybu, sociálnej interakcie a hry.
 Konkrétne pomôcky a činnosti
 Škola využíva veku primerané pomôcky – interaktívnu tabuľu/projektor, tablet s veku primeranými aplikáciami, programovateľnú hračku (napr. Bee-Bot), detský mikroskop a fotoaparát – a zároveň nedigitálne činnosti rozvíjajúce informatické myslenie (postupnosti, jednoduché „kódovanie" pohybu na koberci, triedenie podľa pravidiel),Digitálne štipce...................
Príklady aktivít
 V súlade s environmentálnym zameraním školy realizujeme napríklad: 
· digitálny herbár – fotografovanie a porovnávanie rastlín;
·  krokovanie s včielkou Bee-Bot;
·  hľadanie cesty podľa šípok na koberci; 
· triedenie predmetov podľa zvoleného pravidla;
·  fotografovanie zmien v prírode počas roka;
·  pozorovanie prírodnín pomocou  mikroskopu.
 Rozvoj kompetencií zamestnancov 
Neoddeliteľnou súčasťou je rozvoj digitálnych kompetencií pedagogických aj ostatných zamestnancov – schopnosť kriticky vyberať a reflektovať vhodné digitálne nástroje, vytvárať bezpečné a podnetné prostredie a modelovať zodpovedné používanie technológií.
 Personalizovaný a inkluzívny prístup a ochrana zdravia 
Pri využívaní digitálnych pomôcok sa uplatňuje personalizovaný a inkluzívny prístup, ktorý rešpektuje individuálne potreby, tempo učenia a východiskovú úroveň každého dieťaťa.
Škola  pritom dôsledne dbá na:
· primeraný čas pri obrazovke,
· ochranu zraku, ergonomické podmienky,
· bezpečné používanie zariadení a ochranu psychického zdravia detí.
Ciele, hodnotenie a vízia
 Škola si stanovuje jasné a realistické ciele digitálnej transformácie vychádzajúce z jej podmienok a vybavenia. Plnenie cieľov sa priebežne hodnotí prostredníctvom pedagogického pozorovania, reflexie učiteliek, diskusií v pedagogickej rade a hodnotenia školských projektov a aktivít. Dlhodobou víziou školy je vytvárať digitálnu kultúru podporujúcu bezpečné, zodpovedné a tvorivé využívanie technológií v súlade s aktuálnymi odbornými poznatkami a potrebami spoločnosti.
